b"\n_START_ARTICLE_\nD\xc5\xbeedefptah\n_START_SECTION_\nOzadje\n_START_PARAGRAPH_\nKo so zgodovinarji v Manetonovi Egiptiaki (Zgodovina Egipta)  odkrili ime faraona Tamftisa, so ga posku\xc5\xa1ali povezati z njegovimi sodobniki, da bi ustvarili neprekinjeno kronologijo, kar je povzro\xc4\x8dilo polemike in razprave._NEWLINE_Eduard Meyer je leta 1887 na Tamftisa gledal kot na uzurpatorja, katerega ime ni smelo biti omenjeno v kraljevskih letopisih. Uzurpator ni imel pravice niti do posmrtnega kulta, ker se je na nezakonit na\xc4\x8din polastil prestola. Peter Janosi je \xc5\xa1el \xc5\xa1e korak dlje in ga ima  zaradi pomanjkanja materialnih dokazov za izmi\xc5\xa1ljeno osebo. Janosi zato m\xc3\xa9ni, da ga je treba izbrisati s seznamov egip\xc4\x8danskih vladarjev.  _NEWLINE_Winfried Seipel in  Hermann Alexander Schl\xc3\xb6gl v nasprotju z njim domnevata, da bi Tamftis lahko bil faraonka Kentkaus I. Njuno teorijo podpira dejstvo, da je bila Kentkaus I. v njenem pogrebnem templju upodobljena z nemesom, kraljevsko brado in aureusom na \xc4\x8delu. Teorija je vpra\xc5\xa1ljiva, ker ni bilo njeno ime nikoli zapisano v kraljevski kartu\xc5\xa1i ali sereku._NEWLINE_Wolfgang Helck poudarja, da bi Kentkaus I. lahko bila Tamftisova  mati, torej bi Tamftis lahko bil sin faraona \xc5\xa0eoseskafa. Za mogo\xc4\x8do Tamftisovo \xc5\xbeeno je predlagal princeso Bunefer, ki bi lahko bila \xc5\xa0epseskafova h\xc4\x8derka. Bunefer je bila \xc5\xa0epseskafova sve\xc4\x8denica.\n_START_SECTION_\nViri s faraonovim imenom in protislovja\n_START_PARAGRAPH_\nZgodovinar Sekst Julij Afri\xc4\x8dan, ki je prevedel Manetona, je Tamftisa opisal kot zadnjega vladarja \xc4\x8cetrte dinastije in mu pripisal devet let vladanja. V Evzebijevih  in Eratostenovih delih njegovo ime manjka. Evzebij je ob tem omenja, da zato, ker  \xc2\xbbni naredil ni\xc4\x8d omembe vrednega\xc2\xab._NEWLINE_Naslednji vir za kronologijo vladarjev Starega kraljestva je Torinski seznam kraljev, sestavljen v obdobju Devetnajste dinastije okoli leta 1300 pr. n. \xc5\xa1t. Na seznamu je veliko vladarjev, ki so na drugih seznamih kraljev izpu\xc5\xa1\xc4\x8deni. Torinski seznam je na \xc5\xbealost na ve\xc4\x8d mestih po\xc5\xa1kodovan, zato so imena vladarjev fragmentirana ali povsem izgubljena. Za D\xc5\xbeedefptaha se zato ne more re\xc4\x8di, da ga na izvirnem seznamu ni bilo, ker je Manetonova Egiptiaka ve\xc4\x8dinoma skladna s Torinskim seznanom kraljev. V 12. vrstici III. kolone je omenjen faraon Kafra. Za njim je v 13. vrstici praznina. Za faraonom \xc5\xa0epseskafom, omenjenim v 15. vrstici, je naslednja praznina. \xc4\x8ce bi bil v 13. vrstici faraon Baka, bi v manjkajo\xc4\x8di 16. vrstici lahko bil D\xc5\xbeedefptah. Praznina pokriva dve vladarski leti._NEWLINE_Na Sakarskem seznamu kraljev iz Tjunerojeve grobnice (Devetnajsta dinastija) je v \xc4\x8cetrti dinastiji na\xc5\xa1tetih devet faraonov, medtem ko je na Abido\xc5\xa1kem seznamu kraljev samo \xc5\xa1est imen. Na Sakarskem seznamu sta za \xc5\xa0epseskafom in Userkafom dve kartu\xc5\xa1i. Obe sta zelo po\xc5\xa1kodovani in zato ne\xc4\x8ditljivi. Ena od kartu\xc5\xa1 bi lahko bila D\xc5\xbeedefptahova, druga pa ostaja skrivnost._NEWLINE_Na skalnem napisu iz Srednjega kraljestva v Vadi Hammamatu so kartu\xc5\xa1na imena faraonov Kufuja, D\xc5\xbeedefreja, Baufreja in princa D\xc5\xbeedefhorja (ali Hord\xc5\xbeedefa). Nenavadno je, da je D\xc5\xbeedefhorjevo ime napisano tudi v kartu\xc5\xa1i, kar ka\xc5\xbee, da bi lahko bil zelo malo \xc4\x8dasa tudi vladar. \xc4\x8ce bi bilo to res, bi to dejstvo zaprlo kronolo\xc5\xa1ke vrzeli. Sodobni viri niti D\xc5\xbeedefhorja niti Baufreja ne omenjajo kot kralja, ampak princa in ju imenujejo \xc2\xbbkraljev sin\xc2\xab._NEWLINE_Grobni napisi ve\xc4\x8d visokih uradnikov, princev in sve\xc4\x8denikov ne vsebujejo nobenih dokazov o kakr\xc5\xa1nih koli notranjih politi\xc4\x8dnih konfliktih ali uzurpaciji egip\xc4\x8danskega prestola.  Princ Sekemkare poro\xc4\x8da o svoji karieri pod faraoni Kefrenom, Menkaurejem, \xc5\xa0epseskafom, Userakfom in celo Sahurejem, ne omenja pa D\xc5\xbeedefptaha. Enako ka\xc5\xbeejo napisi  visokega uradnika Ne\xc4\x8der-pu-nesuta, ki je uradoval pod faraoni D\xc5\xbeedefrejem, Kafrejam.  Menkaurejem, \xc5\xa0epseskafom, Userkafom and Sahurejem. V napisih  D\xc5\xbeedefptah ni omenjen. D\xc5\xbeedefptaha ne omenja niti visoki sve\xc4\x8denik in uradnik Ptah\xc5\xa1epses, ki je slu\xc5\xbeil faraonu Njuserreju  iz Pete dinastije in skrbel za mrtva\xc5\xa1ki kult faraonov Menkaureja in \xc5\xa0epseskafa._NEWLINE_Patrick F. O'Mara v  GM 158 ugotavlja, da \xc2\xbbv nobeni kraljevski grobnici in spomeniku na pokopali\xc5\xa1\xc4\x8dih v Gizi in Sakari ni omenjen noben vladar iz \xc4\x8cetrte dinastije, razen  \xc5\xbee znanih. Nobeno ime faraonovih vnukov, ki so pogosto imeli imena svojih prednikov, ne vsebuje nobene  komponente, ki bi kazala na D\xc5\xbeedefptaha\xc2\xab._NEWLINE_Pomanjkanje primarnih dokazov samo po sebi ne dokazuje, da je bil D\xc5\xbeedefptah la\xc5\xbeni  ali izmi\xc5\xa1ljeni vladar, ker  bi lahko bil kratko\xc5\xbeiv faraon iz \xc4\x8cetrte dinastije. Ker noben primarni vir ne govori o dinasti\xc4\x8dnih te\xc5\xbeavah v pozni \xc4\x8cetrti dinastiji, vse ka\xc5\xbee, da je bil izmi\xc5\xa1ljen."